שמואל רוזן

שמאל|ממוזער|250px|אולפן רשת א' על שם שמואל רוזן, במתחם רשות השידור ליד שרונה, תל אביב

שמואל (שמוליק) רוזן (3 בדצמבר 1925 – 28 במרץ 2015) היה חידונאי, פזמונאי ואיש רדיו ישראלי.

ביוגרפיה
שמואל רוזן (במקור: רוזנבליט) בנם של אנה (לבית שטרן) ורופא הילדים ד"ר ליאו רוזנבליט, נולד בירושלים וגדל בראשון לציון. למד בבית הספר חביב.

לאחר סיום לימודיו בתיכון שירת בנוטרות. למד שנה באוניברסיטה העברית בירושלים ואחר כך בבית הספר לתיאטרון של ארווין פיסקטור בארצות הברית (יחד עמו למדו טוני קרטיס, רוד סטייגר והארי בלפונטה). שירת ב"להקת הכרמל" וב"צ'יזבטרון" והיה בין מקימי התחנה הצבאית "גלי צה"ל".

התחיל את עבודתו ברדיו המנדטורי ב-1945, ועם קום המדינה ערך ב"קול ישראל" תוכניות על סרטים, תיאטרון, ספרות ושירה, אך הוא מזוהה בעיקר כאיש החידונים. לחידונאות נחשף בזכות חידוניו של אליעזר אֲבִיָעֵל בקול ירושלים. במשך השנים ערך והגיש תוכניות חידונים רבות: "נשאל ונענה", "עשרים מי יודע", "ושיודע לשאול", "החידון לעקרת הבית", "בתקווה שתבין את הרמז", תוכנית החידונים לילדים "בארץ הלמה", "קפד ראשו" ועוד. את התוכנית "קפד ראשו" ששודרה בכל מוצאי שבת ברשת א' של קול ישראל, המשיך להגיש שנים רבות לאחר צאתו לגמלאות. התוכנית האחרונה שודרה ב-21 במרץ 2015, שבוע לפני פטירתו.

רוזן עסק גם בכתיבת פזמונים. פזמונו המפורסם ביותר "שוב לא נלך" (מוכר כ"ראי רחל, ראי") נכתב אחרי מלחמת ששת הימים והיה לאחד השירים המזוהים עם התקופה, בביצועו של אריק לביא. שיר מפורסם נוסף שכתב הוא "להתראות", שהלחין יעקב הולנדר וביצעה להקת פיקוד הדרום.

חיבר שלושה ספרי חידונים, רומן אוטוביוגרפי: "איש קטן אשה גדולה, או: המין הגבוה" וספר ילדים: "על עלים ושבלולים".

מהדורה של חידוניו הופיעה במשחק קופסה בשם "128 מי יודע?" שכדי לענות בו על שאלה היו מכוונים מחוג מגנטי על מראה, והיא הציגה את התשובה הנכונה. המשחק הצליח מאוד בשעתו, וכיום נחשב פריט אספנים נדיר.

בכנס הרדיו שנערך בספטמבר 2008 זכה רוזן בפרס על מפעל חיים.

רוזן נפטר ב-28 במרץ 2015 בביתו שברעננה, בגיל 89. נטמן בבית העלמין העירוני כפר נחמן ברעננה.

משפחתו
רוזן היה נשוי מ-1958 ועד מותו למרים (לבית הירש), ילידת צרפת, שהכיר על סיפון האונייה "תיאודור הרצל" בתקופה שבה שימש כקצין בידור בהפלגות צים. היה אב לשניים: עמנואל רוזן, עיתונאי, ודנית דרימר.

אחיו רפי רוזן התפרסם בתחום הטיפול בשיטת ה"ביורגונומי"; דודו, אחי אביו, היה פנחס רוזן, שר המשפטים הראשון של מדינת ישראל; דודנו היה הפסל יצחק דנציגר; דודו - בעלה של אחות אביו, היה ד"ר פליקס דנציגר, רופא כירורג שייסד וניהל את בית החולים דנציגר, דודנו דן רוזן הוא חתן פרס ביטחון ישראל לשנת 1978 על פיתוח טיל אוויר-אוויר "פיתון 3".

ספריו
 מי יודע?; ציורים: פרידל שטרן, תל אביב: צבר, תשי"ח, 1958. (מחידותיו מרשות השידור)
 בסימן שאלה; ציורים: פרידל שטרן, תל אביב: קוץ, 1960
 איש קטן אשה גדולה; צייר: זאב, תל אביב: טרקלין (ליד עקד), 1972. (סיפור)
 איש קטן אשה גדולה, או: המין הגבוה, תל אביב: י. גולן, 1990. ("רומן שגרסתו הראשונה נכתבה ב-1972, מופיע כאן לראשונה בשלמותו")
 על עלים ושבלולים: וגם פילים ואריות וכל מיני חיות ציירה: נורית יובל, י' שרברק, תשל"ז 1977. (סיפורים מחורזים לילדים בחרוזים)
 בתקוה שתבין... רמזים בחרוזים` איורים: יעקב גוטרמן, תל אביב: בוסתן, 1978. (מחידותיו מרשות השידור)

הנצחתו
ביוזמתה של רויטל עמית, שהייתה שנים רבות קריינית בתוכנית של רוזן, נקרא על שמו אולפן רשת א' של "קול ישראל" בתל אביב, ביולי 2015.

לקראת יום השנה הראשון לפטירתו העלתה המשפחה לרשת את היישומון (לאנדרואיד) "רזי רוזן", ובו מבחר חידות בנושאים שונים, מתוך האלפים ששידר ברדיו במשך 50 שנות שידורי חידוניו.

ראו גם
 קפד ראשו
 חידות לשוניות
 שמואל חביבי

קישורים חיצוניים


 "שמוליק רוזן - חידונאי" - אתר מקיף על רוזן ופועלו
 אסנת רוזן קרמר, "שמוליק מי יודע – 100 שנה להולדתו", באתר הגל החדש 4XBulletin עיתון חובבי הרדיו בישראל, בשיתוף אגודת חובבי הרדיו בישראל, גיליון  מס' 70,  עמ'  18-20. 3 בדצמבר 2025 



 "קפד ראשו" - החידונאי שמוליק רוזן חוגג באיחור יום הולדת 85!, רבקה מיכאלי באה לשבת, רדיו ללא הפסקה, 11 בפברואר 2011








 , "מבט" עם יעקב אילון, 29 במרץ 2015, בערוץ היוטיוב של רשות השידור

 רועי רובינשטיין, החידונאי שמוליק רוזן הלך לעולמו בגיל 89, local רעננה, 30 במרץ 2015
 נתן ברון, על שמואל רוזן ז"ל, באתר אגודת העיתונאים בירושלים

 נתן כוגן ושמוליק רוזן בסרטו של נתן גרוס "הנעלם הגדול" (6:41 דקות)

 חידון מילים (מימין לשמאל ומשמאל לימין) בשידור חי של שמוליק רוזן
 קטע משידור חי של "קפד ראשו"
 , בערוץ היוטיוב של רשות השידור










הערות שוליים

קטגוריה:חידונאים ישראלים
קטגוריה:לוחמי ההגנה
קטגוריה:שדרני רדיו ישראלים
קטגוריה:סגל קול ישראל
קטגוריה:פזמונאים ישראלים
שמואל
קטגוריה:אנשי היישוב ילידי הארץ
קטגוריה:חברי להקת הכרמל
קטגוריה:חברי להקת הצ'יזבטרון
קטגוריה:בוגרי בית הספר חביב
קטגוריה:סגל צים
קטגוריה:אזרחי כבוד של חולון
קטגוריה:אישים הקבורים בבית הקברות כפר נחמן
קטגוריה:סגל גלי צה"ל
קטגוריה:ישראלים שנולדו ב-1925
קטגוריה:ישראלים שנפטרו ב-2015